এক মাস আগের ঘটনা। নিউজিল্যান্ডের বিরুদ্ধে দ্বিতীয় টেস্টে ইডেন গার্ডেন্সের গ্যালারির দিকে হাত তুলে তিনি দর্শকদের চিৎকার করার অনুরোধ জানিয়েছিলেন।
রবিবার বিশাখাপত্তনমে সেই ছবি আবারও ফিরল। ভারতীয় স্পিনারদের বিরুদ্ধে প্রতিরোধ গড়ে তুলেছেন ইংল্যান্ড অধিনায়ক অ্যালেস্টেয়ার কুক এবং হাসিব হামিদ। গ্যালারির দিকে তাকিয়ে কানে হাত দিলেন বিরাট কোহলি। ভাবটা এমন যেন, দর্শকদের চিৎকার তাঁর কাছে এসে পৌঁছচ্ছেই না! সারা দিন ধরে ‘কোহলি, কোহলি’ ধ্বনিতে মগ্ন জনতা সেই ইঙ্গিতে ফের গর্জে উঠল। যা নিয়ে ম্যাচের পর অমিত মিশ্র টুইট করেছেন, ‘ভারতের জয় নিয়ে আমি একশো শতাংশ নিশ্চিত। কিন্তু তা সফল করতে হলে চাই দর্শকদের সমর্থন। আপনাদের  পাশে চাই’।
রবিবার সকাল থেকে বিশাখাপত্তনমের জনতা বারবার উল্লাসে ফেটে পড়েছেন কোহলির ব্যাটিং দেখে। সেঞ্চুরি থেকে মাত্র ১৯ রান দূরে থাকা কোহলি ধরা পড়লেন স্লিপে বেন স্টোকসের হাতে। রশিদের বলে অসাধারণ ক্ষিপ্রতায় কোহলির ক্যাচ ধরেন তিনি। প্যাভিলিয়নে ফেরার সময় বিরক্ত কোহলি মাটিতে ব্যাটও ঠুকলেন। নিশ্চিত সেঞ্চুরি হাতছাড়া হলেও চলতি বছরে সমস্ত ধরনের ফর্ম্যাটের ক্রিকেটে এখনও পর্যন্ত ২২৭৭ রান করে বিরাটই এক নম্বরে। দুই’য়ে ইংল্যান্ডের জো রুট। তাঁর মোট রান ২২৬৫।
রবিবার দিনের শেষ বলে কুক ফিরে যাওয়ার পর জয়ের স্বপ্ন দেখতে শুরু করেছে ভারতীয় শিবির। সাংবাদিক সম্মেলনে চেতেশ্বর পূজারা বলেছেন, ‘‘আমার মনে হয় পঞ্চম দিনে এই উইকেটে লড়াই করা কঠিন হতে চলেছে ইংল্যান্ডের কাছে। ওদের বাকি আট উইকেট তোলার পরিকল্পনাও সেরে ফেলেছি আমরা।’’